Redakteursbrief: Is vroue beter bestuurders as mans?Susan Lombaard Foto: Burger Meyer, Maroela Media ŉ Studie wat onlangs deur die navorsingsmaatskappy Gallup gedoen is, het interessante bevindings oor vroue as bestuurders aan die lig gebring. Die studie het bevind dat vroue beter is daarmee om hul werknemers te betrek by prosesse in die werksomgewing. Boonop is bevind dat vrouebestuurders self baie meer betrokke is by wat in hul afdeling of maatskappy aangaan as mans in bestuursposisies. Respondente wat aan die studie deelgeneem het, het voorts gesê hulle ervaar dat vrouebestuurders hulle meer gereeld positiewe terugvoer gee oor hul prestasies in die werksplek, en ook meer gereeld met hulle gesels oor hul professionele doelwitte, ontwikkeling en vordering. Volgens ŉ artikel oor dié navorsing wat in April vanjaar op die webwerf Business Insider gepubliseer is, is een moontlike verklaring hiervoor dat vrouebestuurders steeds harder moet werk daaraan om hul natuurlike talente in die werksplek effektief aan te wend, omdat leierskaps- en bestuursposisies steeds oorwegend deur mans beklee word. Hoewel inklusiewe en empatiese leierskap dus vir vroue skynbaar natuurliker kom as vir mans, moet hulle steeds harder daaraan werk om hulself te bewys as bestuurders. Hiermee kan ŉ mens natuurlik nie die sterk punte wat mans as bestuurders na die werksplek bring, miskyk nie. Manlike bestuurders se vermoë om taakgerig te wees en om te fokus op die doelwitte wat bereik kan word, ongeag die hindernisse in hul pad daarheen, is alombekend. En volgens dieselfde studie deur Gallup verkies 33% van die respondente steeds mansbestuurders, teenoor 22% wat vrouebestuurders verkies. Oor die redes hiervoor kan ŉ mens maar bespiegel. Ek is persoonlik van mening dat vroue se natuurlike vermoë om alle aspekte van hul lewe met mekaar te integreer, ŉ deurslaggewende faktor is in die sukses van vroue in bestuursposisies. Ons kan e-posse lees terwyl ons netbal kyk, wasgoed ophang terwyl ons ŉ werksverwante oproep maak en ŉ oog op spelende kleuters hou terwyl ons ŉ Skype-vergadering inpas. Dis deel van ons DNA. Boonop kan die meeste vrouebestuurders, veral dié wat ma’s is, waarskynlik daarvan getuig dat hier ŉ goeie skeut nederigheid ter sprake is, wat hulle voete plat op die grond hou. As jy saans, ná ŉ dag op kantoor, spook om jou tiener se wiskundehuiswerk te ontsyfer, of as jou vyfjarige seuntjie jou vertel jou toebroodjies was regtig sleg vandag, of jou tienjarige dogter vertel jou vroegoggend taktvol dat jy dalk maar liewer iets anders moet aantrek, begin jy maar weer elke oggend om 08:00 van voor af om jouself te bewys. Uiteindelik is die sleutel ŉ gesonde balans tussen mans- en vrouebestuurders wat, net soos in ŉ gesonde huwelik, ŉ balans bring, te danke aan ŉ verskeidenheid natuurlike talente en sterk eienskappe wat na die tafel gebring word, en wat mekaar aanvul. Ek hoop jy is hierdie week omring deur mense wat die beste in jou na vore bring – of dit by die huis, of by die werk is. Groetnis Susan Lombaard Redakteur: Maroela Media